**Púchovskí gymnazisti vo Fínsku**

Učitelia a študenti Púchovského gymnázia sa v dňoch 24.4. – 28.4. 2013 zúčastnili posledného projektového stretnutia v školskom roku 2012/2013 v rámci medzinárodného projektu Comenius T.I.M.E, ktorý ich tentoraz zaviedol na sever do chladného, ale prenádherného Fínska. Šesťčlenná výprava, ktorú tvorili p.p. Brtišová, Melišková, Pastorková a trio študentov Jakub Belobrad (Septima), Viliam Jancík a Jakub Paliesek (Sexta), strávila 4 dni v mestečku Lammi, spolu s ďalšími skupinami vyučujúcich a študentov z Turecka, Rumunska, Talianska, Veľkej Británie a miestnych Fínov.

Študenti boli ubytovaní v rodinách študentov hosťujúcej fínskej školy. Komunikácia prebiehala v angličtine. Program bol vskutku nabitý.

Na druhý deň, po príchode, mali Fíni pre našu výpravu pripravený výlet na území národného parku, ktorý bol organizovaný v spolupráci so študentmi lesného hospodárstva Helsinskej univerzity (University of Applied Sciences - HAMK). Učiteľov aj študentov rozdelili do šiestich skupín, v ktorých postupne absolvovali návštevy šiestich stanovíšť. Na každom stanovišti bola pútavým spôsobom pripravená iná prednáška alebo aktivita, týkajúca sa horského prostredia, jeho ochrany a aktivít s ním súvisiacich. Vyskúšali sme si napríklad trenažér ťažkej lesnej mechaniky, GPS navigované hľadanie, zber lesných plodov, naše znalosti z ochranárstva, logiku, či techniku každej skupiny pri prekonávaní fyzických bariér, či hlavolamu.

V piatok sa program viac menej odohrával priamo v škole. Najskôr každá škola odprezentovala svoju krajinu, mesto a školu. Prezentácia našej výpravy zožala pomerne slušný úspech. Následne sme absolvovali zaujímavú prednášku v podaní fínskych študentov na tému ako písať kvalitnú a pútavú reportáž.

V rovnakých skupinách ako predchádzajúci deň študenti v medzinárodných skupinách pod vedením učiteľov písali články, každý o inom stanovišti/téme z predošlého dňa. Tieto články boli následne pospájané študentami - šéfredaktormi do novín, ktoré sú výstupom každého projektového stretnutia. Ich výrobou je poverená fínska škola, ktorá vo svojom mestečku vydáva profesionálne noviny. Na záver dňa bola na programe medzinárodná kuchyňa. Každú krajinu reprezentoval jeden šéfkuchár vybraný spomedzi študentov, ku ktorému sa ostatní študenti a učitelia z iných krajín pripájali a učili sa variť cudzie jedlá. Šéfkuchár z výpravy púchovského gymnázia pripravoval zemiakové placky. Tie boli zjedené ešte pred zahájením spoločnej večere okoloidúcimi. Z toho usudzujeme, že sme zase raz zožali úspech. :)

V záverečný deň sa členovia všetkých výprav stretli na Biologickej stanici Helsinskej univerzity, kde absolvovali prednášku o výskume správania sa medveďa v kontakte s človekom. Prednášajúcim bol riaditeľ biologickej stanice, ktorý nám tiež predstavil tento objekt, kde sa stretávajú a pracujú prírodovedci z celého sveta.

Nasledovala návšteva zábavného centra, kde si všetci mali možnosť zahrať živú prestrelku s laserovými zbraňami a vestami. K večeru si študenti a učitelia zapojení do projektu pozreli muzikál skomponovaný a naštudovaný študentmi miestnej školy pod vedením učiteľa hudobnej výchovy. Bol vo fínskom jazyku, ale všetkým bolo v letáku v angličtine vysvetlené, o čo ide.

Táto výprava všetkým členom veľa dala. Mali možnosť vidieť krásy Fínska, porovnať ich školu s tou našou. Komunikácia v angličtine je tiež veľmi dôležitou skúsenosťou pre našich študentov. Nikomu sa domov vracať nechcelo, ale muselo sa.

Študenti púchovského Gymnázia: Jakub Paliesek, Viliam Jancík, Jakub Belobrad